জন্মদিন: ২ নভেম্বর।
জন্মস্থান: ঢাকুরিয়া, কলকাতা।
স্কুল/কলেজ: প্রথমে ভবানীপুরের মিত্র ইনস্টিটিউশন। তারপর যাদবপুর ইঞ্জিনিয়ারিং কলেজ।
প্রিয়তম মানুষ: মানিকদা (সত্যজিৎ রায়) এবং বাবা (শৈল চক্রবর্তী)।
সারা রাত গল্প করার মতো বন্ধু: স্ত্রী।
আবার জন্মালে: পেন্টার হয়ে জন্মাতে চাই। ভিস্যুয়াল আর্ট ব্যাপারটা আমার খুব ভাল লাগে।
প্রথম দর্শনে প্রেম: হতেই পারে!
ভূত দেখলে কী করবেন: চমকে উঠব! ভূতের কাঁধে হাত রেখে সেল্‌ফি তুলতে পারলে বেশ হতো। কিন্তু দুঃখের বিষয়, সেটা হবে না (হাসি)!
পছন্দের জাঙ্ক ফুড: মাটন কিংবা চিকেন রোল। আমি তখন মুম্বইয়ে, ১৯৭০-’৭১ সাল হবে। তখন দেখতাম, শ্যুটিং বা ডাবিংয়ের ফাঁকে স্টারেরা ফ্র্যাঙ্কি (রোল) খাচ্ছে। সেই থেকে আমার রোল প্রীতি শুরু!
কোন শব্দটা দিনে বেশিবার ব্যবহার করেন: লেট্‌স ডু ইট! যে কোনও বিষয়ে আমি খুব পজিটিভ থাকি। তাই শুরু করেই দেখা যাক না— এই ব্যাপারটা আমার কথায় বার বার চলে আসে।
কার ক্লোন বানিয়ে বাড়িতে রাখতে চান: মেয়ের। ও এখন আমেরিকায় পোস্ট ডক্টরেট করছে। ওর ক্লোন বানিয়ে রাখতে পারলে বেশ হতো।
শ্রেষ্ঠ পাওয়া উপহার: এই পৃথিবীতে মানুষ হয়ে জন্মাতে পারাটাই আমার পাওয়া শ্রেষ্ঠ উপহার।
সবচেয়ে আনন্দের দিন: তখন আমার ১৮ বছর বয়স। বাবার রেফারেন্স নিয়ে সত্যজিৎ রায়ের সঙ্গে দেখা করতে গিয়েছিলাম। উনি তখন লেক টেম্পল রোডে থাকতেন। কলিং বেল টিপতে, উনি নিজেই দরজা খুলেছিলেন। ওঁকে প্রথমবার দেখার ওই মুহূর্তটা আমার জীবনে স্মরণীয়।
সবচেয়ে দুঃখের দিন: যেদিন মা চলে গেলেন। আমি তখন সবে ১২ বছরের। জীবনে কী হতে পেরেছি, সেটা মা দেখতে পেলেন না— এটাই দুঃখ।
প্রথম ব্রেক: ‘রাধা স্টুডিও’র ক্যান্টিনে বসে রঞ্জন মজুমদার যেদিন আমাকে ‘সোনায় সোহাগা’ ছবির অফারটা দিয়েছিলেন।
অবসেশন: অসম্ভব কোনও কিছুকে কীভাবে সম্ভব করা যায়, তা নিয়ে আমি অবসেস্‌ড। তবে অবসেশনের চেয়ে ফ্রাস্ট্রেশনের পরিমাণ কিঞ্চিৎ বেশি! কখনওই উত্তম কুমার কিংবা অমিতাভ বচ্চন হতে পারব না— এই সব নিয়ে আমি ফ্রাস্ট্রেটেড।
একদিনের রাজা হলে: অনেককেই একটা প্রশ্ন করি। একদিনে এক কোটি টাকা কীভাবে খরচ করবেন? একটাই শর্ত, অর্থ সঞ্চয় করা যাবে না বা কোনও কিছু কেনা যাবে না। অনেক ভেবেও সকলে এর উত্তর দিতে পারেন না। এত টাকা খরচ করার রাস্তাটাই যখন নেই, তাহলে রাজা হয়েই বা কী করব! আর যদি ফিলোজফিক্যালি বলেন, তাহলে বলব— দুর্নীতিমুক্ত একটা সমাজ তৈরির চেষ্টা করব। যদিও সব দুর্নীতি নির্মূল করতে পারব বলে মনে হয় না (হাসি)।
রাগ হলে: একেবারে চুপ করে যাই।
ছবি আঁকতে দিলে কার ছবি আঁকবেন: রামকৃষ্ণদেবের একটা ছবি আঁকব।
বিপদে পড়লে কাকে প্রথম ফোন করবেন: স্ত্রী’কে।